钦定古今图书集成/理学汇编/学行典/第086卷 > 王阳明集 > 《答伦彦式》
## 钦定古今图书集成/理学汇编/学行典/第086卷 > 王阳明集 > 《答伦彦式》

谕及“学无静根，感物易动，处事多悔”，即是三言，尤见
近时用功之实。仆罔所知识，何足以辱贤者之问？大
抵三言者，病亦相因，惟学而别求静根，故感物而惧
其易动，感物而惧其易动，是故处事而多悔也。心无
动静者也。其静也者，以言其体也；其动也者，以言其用也。故君子之学，无闲于动静。其静也，常觉而未尝
无也，故常应。其动也。常定而未尝有也，故常寂。常应
常寂，动静皆有事焉，是之谓集义。集义故能无祇悔，
所谓“动亦定，静亦定”者也。心一而已，静其体也，而复
求静根焉，是挠其体也。动其用也，而惧其易动焉，是
废其用也。故求静之心即动也，恶动之心非静也，是
之谓动亦动，静亦动，将迎起伏，相寻于无穷矣。故循
理之谓静，从欲之谓动。欲也者，非必声色货利外诱
也，有心之私皆欲也，故循理焉，虽酬酢万变皆静也，
濂溪所谓“主静无欲”之谓也，是谓集义者也。从欲焉，
虽心斋坐忘，亦动也，告子之强制正助之谓也，是外
义者也。虽然，仆盖从事于此而未之能焉，聊为贤者
陈其所见云尔。